text: Forsøger at komme fri inden midnat
  28 marts 2011 kl. 18.55
  Det hollandske skib, som grundstødte i Kolding Fjord, vil forsøge at komme fri ved egen kraft mellem kl. 22 og midnat. Her er vandenstanden på sit højeste.
  Skibet Sagasbank var på vej mod Kolding havn med stål. Kaptajn og styrmand burde kende farvandet i fjorden, da skibet flere gange før har anløbet Kolding Havn med stål.
  Alligevel gik skibet i formiddag på grund tæt ved Skærbækværket.
  
  Har ikke fået skader
  Dykkere var ved middagstid ude for at se, hvor slemt skibet er skadet, og hvordan det eventuelt kan bjærges. 
  Skibet har ikke umiddelbart taget skade. Derfor har Søværnet Operative Kommando givet tilladelse til, at skibet forsøger at komme fri frem mod midnat.
  